Document ID: 32006R0785

32006R0785
L 138/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 785/2006 НА КОМИСИЯТА
от 23 май 2006 година
за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1210/2003 на Съвета от 7 юли 2003 г. относно определени специфични ограничения върху икономическите и финансовите отношения с Ирак (1), и по-специално член 11б) от него,
като има предвид, че:
(1)
В приложение IV към Регламент (ЕО) № 1210/2003 се изброяват всички физически и юридически лица, органи или образувания, свързани с режима на бившия президент Саддам Хюсейн, за които важи замразяването на финансови средства и икономически ресурси съгласно посочения регламент.
(2)
На 12 май 2006 г. Комитетът по санкциите на Съвета за сигурност на Обединените нации взе решение да измени списъка, включващ Саддам Хюсейн и други висши служители на бившия иракски режим, непосредствените членове на семействата им и организациите, притежавани или контролирани от тях или от лица, действащи от тяхно име или под тяхно ръководство, за които се прилага замразяването на финансови ресурси и икономически ресурси. Следователно приложение IV трябва съответно да се измени.
(3)
Приложение III към Регламент (ЕО) № 1210/2003 включва имената на определени физически и юридически лица, органи или организации, добавени с Регламент (ЕО) № 979/2004 на Комисията (2). С цел да се осигури съответствие със списъка, съставен от Комитета по санкциите на Съвета за сигурност на ООН, същите имена следва да се добавят в приложение IV към Регламент (ЕО) № 1210/2003.
(4)
За да се гарантира ефективността на мерките, постановени в настоящия регламент, той трябва да влезе в сила незабавно,
ПРИЕ НАСТОЯЩИЯ РЕГЛАМЕНТ:
Член 1
1. Приложение III към Регламент (ЕО) № 1210/2003 се изменя с приложение I към настоящия регламент.
2. Приложение IV към Регламент (ЕО) № 1210/2003 се изменя с приложение II към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 май 2006 година.

Labels: 18
15
5